Γνωμοδότηση για την πρόταση απόφασης του Ευρωπαϊκού Κοινοβουλίου και του Συμβουλίου για τη διατήρηση εθνικών νομοθεσιών που απαγορεύουν τη χρήση ορισμένων πρόσθετων στην παραγωγή ορισμένων τροφίμων

(95/C 301/12)

Στις 7 Ιουνίου 1995, και σύμφωνα με τις διατάξεις του άρθρου 100 Α της Συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής σχετικά με την ανωτέρω πρόταση.

Το τμήμα περιβάλλοντος, δημόσιας υγείας και κατανάλωσης, στο οποίο ανατέθηκε η προετοιμασία των σχετικών εργασιών της ΟΚΕ, υιοθέτησε τη γνωμοδότησή του στις 11 Iουλίου 1995 με βάση την εισηγητική έκθεση του κ. Gardner, συνεισηγητές: οι κ. Colombo και Koopman.

Κατά την 328η σύνοδο ολομέλειάς της (συνεδρίαση της 13ης Σεπτεμβρίου 1995), η Οικονομική και Κοινωνική Επιτροπή υιοθέτησε ομόφωνα την εξής γνωμοδότηση.

1. Γενικές παρατηρήσεις

1.1. Η παρούσα πρόταση αποσκοπεί στο να επιτρέπεται στα κράτη μέλη να διατηρήσουν, σε εθνική κλίμακα, την απαγόρευση ορισμένων προσθέτων στην παραγωγή ορισμένων «παραδοσιακών τροφίμων».

1.2. Η εν λόγω απαγόρευση ανάγεται στην εποχή κατά την οποία η σύνθεση των τροφίμων δεν ήταν γνωστή λεπτομερώς. Σήμερα, γνωρίζουμε ότι τα τρόφιμα αυτά περιέχουν πολλά συστατικά τα οποία, όταν χρησιμοποιούνται ξεχωριστά, θεωρούνται πλέον ως πρόσθετα. Ακολουθεί παράθεση δύο παραδειγμάτων τροφίμων που περιλαμβάνονται στην παρούσα πρόταση:

1.2.1. Τα παραδοσιακά (αλλά και τα υπόλοιπα) τυριά περιέχουν:

Ε 300(α) ασορβικό οξύ ή βιταμίνη C

Ε 330(α) κιτρικό οξύ οξύ των τροφίμων

Ε 270(α) γαλακτικό οξύ οξύ των τροφίμων

Ε 280(α) προπιονικό οξύ οξύ των τροφίμων και συντηρητικό

Ε 340(α) φωσφορικό άλας του καλίου φωσφορικό άλας

Ε 332(α) κιτρικό άλας του καλίου άλας του κιτρικού οξέος

Ε 333(α) κιτρικό άλας του ασβεστίου ένα από τα άλατα του ασβεστίου που καθιστούν το γάλα κύρια πηγή ασβεστίου για τον ανθρώπινο οργανισμό

Ε 341(α) φωσφορικό άλας του ασβεστίου ομοίως

Ε 322(α) λεκιθίνη γαλακτωματοποιητής

Ε 471(α) μονο- και δι-γλυκερίδια των λιπαρών οξέων γαλακτωματοποιητές

Ε 160(α) β-καρωτίνη χρωστική ουσία των τροφίμων

και πολλά άλλα συστατικά «Ε».

1.2.2. Οι παραδοσιακές (αλλά και οι υπόλοιπες) μπύρες περιέχουν πολλά άλλα συστατικά «Ε», συμπεριλαμβανομένου και του:

Ε 220 διοξείδιο του

θείου συντηρητικό το οποίο παράγεται κατά τη διαδικασία παρασκευής της μπύρας.

1.3. Η ΟΚΕ διαπιστώνει, εξάλλου, ότι τα συντηρητικά μπορούν να εξακολουθήσουν να προστίθενται σε ορισμένα παραδοσιακά τρόφιμα στα οποία η προσθήκη τους συνιστά συνήθη πρακτική.

1.4. Η Επιτροπή δικαίως υποστηρίζει ότι η αιτιολόγηση της πρότασης δεν μπορεί να στηριχθεί σε λόγους υγείας. Ούτε όσον αφορά την ενημέρωση των καταναλωτών, υφίσταται αιτιολόγηση. Οποιαδήποτε συστατικά προστίθενται στα τρόφιμα αυτά πρέπει να δηλώνονται, όπως συμβαίνει για όλα τα υπόλοιπα τρόφιμα.

1.5. Τέλος, η προστασία των παραδοσιακών τροφίμων καλύπτεται ήδη από τον Κανονισμό για την πιστοποίηση της ιδιοτυπίας () και από τον κανονισμό για τις γεωγραφικές ενδείξεις ().

1.6. Η ΟΚΕ κρίνει ότι θα πρέπει να ληφθούν μέτρα ώστε τα κράτη μέλη να μην μπορούν να χρησιμοποιούν τις απαγορευτικές διατάξεις για προστατευτικούς σκοπούς.

1.7. Για το λόγο αυτό, η ΟΚΕ αποδέχεται την πρόταση μόνον υπό την προϋπόθεση ότι θα τροποποιηθεί ως ακολούθως.

2. Ειδικές παρατηρήσεις

2.1. Άρθρο 1

Για την παροχή σαφούς ενημέρωσης στους καταναλωτές σχετικά με τα παραδοσιακά προϊόντα, καθώς και για τη διασφάλιση της ελευθερίας εγκατάστασης και της ελεύθερης κυκλοφορίας των προϊόντων, πρέπει να προστεθούν στο άρθρο 1 τα εξής:

α) Προκειμένου να παρέχεται προστασία βάσει του μέτρου αυτού, τα προϊόντα πρέπει να επισημαίνονται με τις λέξεις:

α) - σύμφωνα με την ... παράδοση

α) - το επίθετο που αντιστοιχεί στο όνομα της χώρας

α) - και η ονομασία του προϊόντος

α) π.χ. ψωμί σύμφωνα με τη γαλλική παράδοση

α) π.χ. φέτα σύμφωνα με την ελληνική παράδοση

α) π.χ. μπύρα σύμφωνα με τη γερμανική παράδοση (υπό την επιφύλαξη του σημείου 2.2.2.1).

β) Το άρθρο και οι αιτιολογικές σκέψεις πρέπει να αναφέρουν σαφώς ότι τα προϊόντα με την προαναφερθείσα επισήμανση δύνανται να κατασκευάζονται σε οποιοδήποτε κράτος μέλος, υπό την επιφύλαξη των διαστάσεων των δύο κανονισμών που αναφέρονται στο σημείο 1.5.

γ) Το άρθρο και οι αιτιολογικές σκέψεις πρέπει να αναφέρουν σαφώς ότι τα προϊόντα χωρίς επισήμανση στην οποία να περιλαμβάνονται και τα τρία αυτά στοιχεία (δηλαδή παράδοση, χώρα, ονομασία του προϊόντος) πρέπει να πληρούν τους συνήθεις κανόνες που ισχύουν για τα πρόσθετα, σύνθεση κ.λπ.

δ) Τα κράτη μέλη δεν πρέπει να θέτουν διοικητικούς και κανονιστικούς φραγμούς σε τέτοιου είδους προϊόντα.

2.2. Παράρτημα

2.2.1. Υφίστανται ορισμένα μεταφραστικά προβλήματα όσον αφορά την ονομασία των προϊόντων που παρατίθενται στο παράρτημα. Η επισήμανση των προϊόντων θα πρέπει να γίνεται κατά τον ίδιο τρόπο όπως για το γαλλικό ψωμί στο πρωτότυπο γαλλικό κείμενο: δηλαδή «pain de tradition franηaise», το οποίο μπορεί να μεταφραστεί ως «ψωμί σύμφωνα με τη γαλλική παράδοση». Κατά συνέπεια, όλα τα υπόλοιπα τρόφιμα πρέπει να τροποποιηθούν κατά τρόπο αντίστοιχο του παραδείγματος που επελέγη για το γαλλικό ψωμί, π.χ. μπύρα σύμφωνα με τη γερμανική παράδοση.

2.2.2. Οι ονομασίες της δεύτερης στήλης πρέπει να τροποποιηθούν ως εξής:

Γερμανία μπύρα σύμφωνα με τη γερμανική παράδοση

Ελλάδα τυρί φέτα σύμφωνα με την ελληνική παράδοση

Γαλλία ψωμί σύμφωνα με τη γαλλική παράδοση

Γαλλία κονσέρβες τρούφφας σύμφωνα με τη γαλλική παράδοση

Γαλλία κονσέρβες σαλιγκαριών σύμφωνα με τη γαλλική παράδοση

Γαλλία κονσέρβες κρεατοσκευασμάτων χήνας, πάπιας και γαλοπούλας (τύπου «confit») σύμφωνα με τη γαλλική παράδοση

Αυστρία «Bergkδse» σύμφωνα με την αυστριακή παράδοση

Φινλανδία «Mδmmi» σύμφωνα με τη φινλανδική παράδοση.

2.2.2.1. Ο ακόλουθος χαρακτηρισμός μπορεί να χρησιμοποιείται στα γερμανικά αντί του «Μπύρα σύμφωνα με τη γερμανική παράδοση».

«Bier nach deutschem Reinheitsgebot gebraut».

Αυτός είναι ο όρος που χρησιμοποιείται κατά παράδοση στα γερμανικά και που είναι γνωστός στον καταναλωτή.

2.2.3. Δεν φαίνεται να τηρούν απόλυτα, όλα τα είδη που αναφέρονται στον κατάλογο της Επιτροπής, το κριτήριο να διέπονταν από εθνική νομοθεσία πριν από την 1η Ιανουαρίου 1992. Αυτό ισχύει π.χ. για το «ψωμί σύμφωνα με τη γαλλική παράδοση». Η Επιτροπή πρέπει να ελέγξει το σημείο αυτό.

Βρυξέλλες, 13 Σεπτεμβρίου 1995.

Ο Πρόεδρος της

Οικονομικής και Κοινωνικής Επιτροπής

Carlos FERRER

() Κανονισμός του Συμβουλίου (ΕΟΚ) αριθ. 2082/92 της 14. 7. 1992. ΕΕ αριθ. L 208 της 24. 7. 1992.

() Κανονισμός του Συμβουλίου (ΕΚ) αριθ. 2081/92 της 14. 7. 1992, ΕΕ αριθ. L 208 της 24. 7. 1992.